**Notă informativă**

**la proiectul Legii pentru modificarea și completarea art. 39 din Legea nr.414-XVI din 22 decembrie 2006 cu privire la asigurarea obligatorie de răspundere civilă pentru pagube produse de autovehicule**

Proiectul Legii pentru modificarea și completarea art. 39 din Legea nr.414-XVI din 22 decembrie 2006 cu privire la asigurarea obligatorie de răspundere civilă pentru pagube produse de autovehicule, este elaborat în contextul ajustării Legii la prevederile Legii nr. 215 din 4 noiembrie 2011 cu privire la frontiera de stat a Republicii Moldova, Legii nr.283 din 28 decembrie 2011 cu privire la Poliţia de Frontieră şi prevederile Hotărîrii Guvernului nr. 926 din 12 decembrie 2012 pentru implementarea Legii nr. 215 din 4 noiembrie 2011 cu privire la frontiera de stat a Republicii Moldova.

Astfel, reieșind din prevederile Legii nr. 283 din 28 decembrie 2011 cu privire la Poliţia de Frontieră, în atribuțiile Poliţiei de Frontieră intră prevenirea şi combaterea criminalităţii transfrontaliere, traficul de fiinţe umane, organizarea migraţiei ilegale, precum și trecerea ilegală a frontierei de stat.

Totodată, reieşind din prevederile art. 15 din Legea nr. 215 din 4 noiembrie 2011 cu privire la frontiera de stat a Republicii Moldova, autorizarea trecerii frontierei de stat constă în recunoaşterea legalităţii privind trecerea frontierei de stat de către persoane, mijloace de transport, iar temei pentru autorizarea trecerii frontierei de stat servesc actele de călătorie valabile prevăzute de legislaţia cu privire la ieşirea şi intrarea în Republica Moldova, privind regimul străinilor în Republica Moldova, precum şi alte documente stabilite în actele normative.

În conformitate cu prevederile art.3 din Legea nr. 215 din 4 noiembrie 2011 cu privire la frontiera de stat a Republicii Moldova, actul de călătorie constituie orice tip de document ce acordă dreptul pentru trecerea frontierei de stat persoanelor şi mijloacelor de transport, prevăzut de actele legislative în vigoare, precum şi de tratatele internaţionale la care Republica Moldova este parte.

În prezent, la ieșirea din țară se solicită inclusiv și certificatul de asigurare Carte verde. Astfel, potrivit art. 39 alin. (3) din Lege, *posesorul şi/sau utilizatorul de autovehicul este obligat să poarte* în timpul conducerii poliţa de asigurare RCA, iar *la ieşirea din Republica Moldova şi certificatul de asigurare „Carte Verde”,* şi să le prezinte la cererea lucrătorilor Poliţiei Rutiere (în prezent, Inspectoratul Național de Patrulare a Inspectoratului General al Poliției) sau Poliţiei de Frontieră. Solicitarea certificatului de asigurare „Carte verde” eliberat pe teritoriul Republicii Moldova, care se cere în prezent la ieșirea din țară de la utilizatorul de autovehicul înmatriculat în Republica Moldova, în punctul de trecere a frontierei de stat contravine prevederilor legale. Or, art. 2 din Legea nr.414-XVI din 22 decembrie 2006 cu privire la asigurarea obligatorie de răspundere civilă pentru pagube produse de autovehicule, defineşte noţiunea certificat de asigurare „Carte verde” ca fiind un document internaţional de asigurare, eliberat în numele unui birou naţional, care atestă existenţa asigurării obligatorii de răspundere civilă auto *cu valabilitate în afara teritoriului ţării emitente*. Mai mult ca atît, reieșind din prevederile actuale ale alin. (3) art. 39 din Legea nr. 414-XVI din 22 decembrie 2006, posesorul şi/sau utilizatorul de autovehicul este obligat să poarte în timpul conducerii poliţa de asigurare RCA, or această prevedere precum și cea din alin. (2) al aceluiași articol obligă persoana să dețină atît polița de asigurare RCA cît și certificatul de asigurare „Carte verde”, ceea ce este inadmisibil. Prin urmare, condiționarea ieșirii cetățenilor din țară de deținerea certificatului de asigurare „Carte verde” este lipsită de legalitate.

Reieșind din considerentele invocate mai sus, propunem ca autovehiculele neînmatriculate în Republica Moldova la traversarea frontierei de stat a Republicii Moldova, să fie obligate să deţină certificatul de asigurare „Carte Verde” sau poliţa de asigurare RCA valabile, iar pentru cele înmatriculate în Republica Moldova să fie obligate să poarte în timpul conducerii doar poliţa de asigurare RCA.

În acest context, prin sintagma „traversarea frontierei de stat”, se are în vedere atât intrarea cât și ieșirea din/în Republica Moldova. Astfel, nu este exclus faptul că o persoană ce deține un autovehicul neînmatriculat în Republica Moldova la intrarea în țară să dețină certificatul „Carte Verde”, iar urmare a șederii acestuia în țară, s-ar putea ca certificatul respectiv să expire. În această ordine de idei, posesorul autovehiculului își poate procura polița de asigurare RCA, valabilă pe teritoriul țării. Eventual, la ieșirea din țară, posesorul autovehiculului prezintă, angajaților Poliției de Frontieră, polița de asigurare RCA.

Prin urmare, persoana care utilizează un autovehicul înmatriculat în Republica Moldova nu poate fi obligată de către Republica Moldova să perfecteze Cartea Verde a Republicii Moldova, aceasta din urmă fiind prerogativa statului de destinație, mai mult ca atât, nu poate fi interzisă autorizarea trecerii frontierei a mijlocului de transport în lipsa acesteia.

Mai mult, prin pct.2 din Decizia din 28 iulie 2003 privind aplicarea Directivei 72/166/CEE a Consiliului privind controlul asigurării de răspundere civilă auto s-a reținut că Comisia (Comisa Comunităţilor Europene) a adoptat decizii care impun fiecărui stat membru, în conformitate cu Directiva 72/166/CEE, să se abţină să controleze asigurările de răspundere civilă ale vehiculelor care staţionează, în mod obişnuit, pe teritoriul unui alt stat membru sau pe teritoriul ţărilor terţe menţionate anterior care fac obiectul convenţiilor complementare. Astfel, potrivit art. 2 din Directiva CE nr. 72/166 din 24.04.1972, statele membre se abțin să efectueze verificări ale asigurării la vehiculele care în mod obișnuit provin de pe teritoriul unei țări terțe și care intră pe teritoriul lor de pe teritoriul unui alt stat membru. Cu toate acestea, statele membre pot efectua verificări prin sondaj.

Eliminarea controlului cărţilor verzi la trecerea frontierei ar constitui o facilitare suplimentară a traficului rutier, ceea ce rezultă şi din prevederile pct.(5) lit.(a) din Regulamentul General al Consiliilor Birourilor – APENDICELE 1 la Decizia Comisiei din 28 iulie 2003 privind aplicarea Directivei 72/166/CEE a Consiliului privind controlul asigurării de răspundere civilă auto.

Reieșind din cele expuse, propunem ca alin.(2) și (3) art.39 din Legea nr.414-XVI din 22 decembrie 2006 cu privire la asigurarea obligatorie de răspundere civilă pentru pagube produse de autovehicule, să fie expus în următoarea redacție:

„(2) Utilizatorul de autovehicul înmatriculat în străinătate, la traversarea frontierei de stat a Republicii Moldova, este obligat să deţină certificatul de asigurare „Carte Verde” sau poliţa de asigurare RCA valabile.

(3) Utilizatorul de autovehicul înmatriculat în Republica Moldova este obligat să poarte în timpul conducerii poliţa de asigurare RCA.”

Prin urmare, reieşind din cele expuse se consideră oportună aprobarea proiectului legii privind modificarea și completarea art. 39 din Legea nr.414-XVI din 22 decembrie 2006 cu privire la asigurarea obligatorie de răspundere civilă pentru pagube produse de autovehicule.

**Ministrul afacerilor interne Oleg BALAN**